རྔ་བ་ས་ཁུལ་གྱི་དབང་འཛིན་པས་མང་ཚོགས་ལ་ཁྲིམས་ཀྱི་གོ་རྟོགས་སྤེལ་བར་བསྙད་བཏགས་ནས་༼དགོན་པའི་གྱོད་དཔེ་ཀློག་དེབ་༽ཟེར་བ་ཞིག་གྲྭ་བ་རྣམས་ལ་བཀྲམས་ནས་ནན་སྐུལ་གྱིས་སློབ་སྦྱོང་བྱེད་དུ་བཅུགསྲིད་གཞུང་གིས་རྒྱལ་ཁབ་་ཁྲིམས་ལུགས་ཀྱི་ཤེས་བྱ་གལ་ཆེ་བར་བཟུང་ནས་ཁྱབ་སྒྲག་དང་སློབ་སྦྱོང་བྱེད་དུ་འཇུག་པ་ནི་མང་ཚོགས་ལ་ཤིན་ཏུ་ཕན་པའི་རླབས་ཆེན་གྱི་བྱ་བ་ཞིག་ཡིན་པས་ཁོ་བོས་ནམ་རྒྱུན་འདི་འདྲའི་ལས་གཞི་ལ་རྗེས་སུ་ཡི་རང་བྱེད་གིན་ཡོད།ཡིན་ནའང་གྱོད་དཔེ་ཀློག་དེབ་འདི་ནི་ཁྲིམས་ཁྱབ་སྒྲག་བྱེད་པ་ལས་ཁྲིམས་བཤིག་པ་ཁྱབ་སྒྲག་བྱེད་པའི་ཀློག་དེབ་ཅིག་ཏུ་མཐོང་བས་ཐ་གཅིག་ཏུ་དགག་པ་བརྒྱག་དགོས་བྱུང་།གང་ཡིན་ཞེ་ན།དེས་རང་རེའི་རྒྱལ་ཁབ་ཀྱི་ཉེས་ཁྲིམས་ཀྱི་དོན་ཚན་གསུམ་པ་ཉེས་ཆད་ཁྲིམས་ཀྱིས་གཏན་འབེབས་ཀྱི་རྩ་དོན་སྣང་མེད་དུ་བཏང་ཞིང་།སྐབས་བཅོ་བརྒྱད་པའི་རྒྱལ་ཡོངས་འཐུས་མི་ཚོགས་ཆེན་གྱི་ཀྲུང་ཨུ་ཚང་འཛོམས་བཞི་བའི་༼ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་བྱེད་པའི་གནད་དོན་སྐོར་གྱི་གྲོས་ཆོད་༽ཞེས་བྱ་བའི་སྲིད་དོན་དབང་འཛིན་ལས་ཁུངས་ཀྱིས་ཁྲིམས་ལས་བརྒལ་བའི་དབང་ཐང་གཏན་འཁེལ་བྱེད་མི་ཆོག་པ་དང་།རྩ་ཁྲིམས་དང་ཁྲིམས་ལུགས་ཀྱི་དབང་བསྐུར་མེད་པར་སྤྱི་དམངས་ཀྱི་ཐོབ་ཐང་འཕྲི་བ་དང་འོས་འགན་སྣོན་པའི་བྱ་གཞག་སྤེལ་མི་ཆོག་ཅེས་བའི་རྩ་དོན་དང་རྦད་དེ་འགལ་ཡོད།